Morten Messerschmidt (DF), 2008-02-05:
Jeg vil godt starte med at kvittere for den, synes jeg, ret brede opbakning, som det her forslag har fået.
Faktisk fornemmer jeg, at alle partier i Folketinget støtter op om, at der skal ske noget på det her område.
Der er så to partier, som nok ikke tilfældigt er sammenfaldende med regeringspartierne, der mener, at man allerede gør tilstrækkeligt.
Så er der en række partier, som mener, at vi nok godt kan gøre en smule mere.
Jeg er selvfølgelig glad for, at det forslag, som Dansk Folkeparti har fremsat, har initieret den her debat og aktualiseret emnet.
For der er ikke nogen tvivl om, at den opblomstring af muligheder, som bl.a. internettet og it generelt har skabt de sidste 10 år, kun er begyndelsen til det, som vi vil se i de kommende mange, mange år.
Jeg tror, det er fuldstændig umuligt i dag at sætte en grænse for, hvad der egentlig kan skabes, og hvilke nye initiativer der egentlig kan gøres mulige via it og internettet.
Derfor er det også enormt vigtigt, at vi på Christiansborg har en strategi for, hvordan vi sørger for, at befolkningens færdigheder hele tiden er i top.
Uanset hvor mange internationale opgørelser og undersøgelser man kan henvise til, må det nødvendigvis forurolige, at den undersøgelse fra Teknologiske Institut, som er refereret i mit beslutningsforslag, viser, at 40 pct. af danskerne i dag er digitale analfabeter, og hvis man ikke gør noget, vil det i 2012 være 71 pct. af danskerne.
Jeg tror som sagt slet ikke, man kan overvurdere de muligheder, der ligger i internettets anvendelse.
Det vil simpelt hen gennemsyre alle elementer af samfundet.
Tag f.eks. ældreplejen, som jeg tror i den grad vil kunne få et løft ved mere anvendelse af it.
Men det vil aldrig nogen sinde kunne realiseres, hvis ikke også den ældre del af befolkningen føler sig trygge ved anvendelsen af it. Hvis ikke man forstår, hvad der sker, bliver man utryg ved den nye teknologi, og så får vi aldrig nogen sinde anvendt det fulde potentiale.
Jeg tror, der er et enormt potentiale i, at man kan frigøre arbejdskraft, som måske tidligere forestod støvsugning eller andre former for rengøring, til personlig pleje.
I dag kan det klares ved teknologiske hjælpemidler.
I forhold til den offentlige service er det jo også velkendt, at regeringen har igangsat en række initiativer, bl.a. digitalisering af hele tinglysningsvæsnet.
Forudsætningen for, at borgerne føler sig trygge ved, at man fremover skal tinglyse retten til sin ejendom via it og via internettet, er, at de har tillid til, at systemet virker, og at de forstår, hvad det er.
Jeg synes, at der er kommet en række gode forslag, særlig fra oppositionspartierne.
Bl.a. vil jeg gerne kvittere for hr. Hækkerups forslag om decideret at lave en it-PISA-undersøgelse.
Det synes jeg da er enormt spændende og formodentlig et helt nødvendigt redskab i forbindelse med målingen af, hvordan folkeskolen virker, og hvad vi får ud af folkeskolen.
Hele globaliseringen kan man også nævne som et billede på, hvordan det bliver nødvendigt, at danskerne lærer at tage it's og internettets muligheder til sig, hvis Danmark fremover fortsat skal være i top i forhold til den internationale konkurrenceevne.
Hvis man følger, hvad der foregår i USA i detailhandlen og i industrien generelt i forbindelse med at nedbringe de almindelige omkostninger via internettet, er der ingen tvivl om, at hvis ikke vi får løftet danskernes kundskaber - altså i privatlivet, men også i forhold til erhvervslivet - vil Danmark sakke bagud.
Derfor vil jeg bare afslutningsvis sige, at regeringen har taget de første skridt på vejen.
Jeg synes, det er godt, regeringen har igangsat it-barometeret, og jeg synes, det er godt, at regeringen har igangsat it-sikkerheds-rådet, men jeg vil altså sige, at der på det her område er behov for, at det bliver andet end regeringens initiativer.
Jeg tror, der er behov for - særlig når man i hele den her debat har hørt, hvor stort et tema det er for alle Folketingets partier - at Folketingets partier i højere grad inddrages til en drøftelse af, hvordan vi kommer i mål.
Man er nødt til at have en diskussion om, hvad det egentlig er, der er digitale kompetencer, og om, hvordan vi får dem højnet.
Derfor tror jeg, at der er behov for to initiativer: dels, man kan ikke kalde det studiekreds, men en form for kreds af politikere fra de partier, der nu ønsker at være med, så vi løbende drøfter, hvordan vi kommer i mål med det her, dels en form for kommission, hvor vi får nogle eksperter til at se på, hvilke muligheder der er, og hvor det er, vi sakker bagud.
Det er helt klart, at de folk fra Teknologisk Institut, der har udarbejdet rapporten, selvfølgelig må drages med ind i det her arbejde.
Med de bemærkninger vil jeg sige tak til regeringen for, at den allerede har taget nogle initiativer, og tak til et flertal i Folketinget for, at man er villig til at gå videre.
Vi ser frem til det videre samarbejde.